《野云赴三衢酒官》
宋代·释居简

跌宕四十年，吴霜变玄发。卓然所不变，傲寒勇弥决。

醉翰笔为祟，狂歌酒作孽。煮字不疗饥，袖手不求热。

囊羞一簪直，腰嫌五斗折。狼饱千里肉，豕卧半寻穴。

于菟道边窟，蝼蚁梦中垤。骥困黄泥阪，驽践黄金埒。

臣朔漫诙谑，侏儒笑明哲。生女不生男，跨灶亦超绝。

安得径尺蝉，冠此半簪雪。县官严榷酤，一官弗徒设。

安知涤器时，已有谕蜀节。莫羡白头吟，自看柯山月。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。